Илъэс лэжьыгъэр къапщытэж
Къэбэрдей-Балъкъэр Республикэм и СурэтыщIхэм я зэгухьэныгъэм и илъэс лэжьыгъэр къыщызэщIакъуэж гъэлъэгъуэныгъэ ди щIыналъэм и Къэралыгъуэм и махуэм ирихьэлIэу къыщызэIуахащ Ткаченкэ Александр и цIэр зезыхьэ СурэтыщI гъуазджэхэмкIэ музейм. Апхуэдэ зэхыхьэр, хабзэ дахэ хъуауэ, илъэс къэс къызэрагъэпэщ, налшыкдэсхэмрэ абы и хьэщIэхэм-рэ я гукъыдэжыр къаIэту, куэдрэ зэхуэмызэф цIыхухэр щызэрылъагъуну, щызэпсэлъэну Iэмал ирату.
— Сыт щыгъуи хуэдэу щхъуэкIэплъыкIэ, екIу, зэмылIэужьыгъуэ хъуащ гъэлъэгъуэныгъэр, — жиIащ зэIущIэр къыщызэIуихым музейм и унафэщI Ремхен Еленэ. — Республикэм щыпсэухэми хьэщIэхэми ар щIэщыгъуэ зэращыхъунум шэч къытесхьэркъым.
КъБР-м щэнхабзэмкIэ и минист-рым и къуэдзэ Карчаевэ Аминат псоми ехъуэхъуащ махуэшхуэмкIэ, ди сурэтыщIхэм я зэфIэкIым, я зэчийм зэрыригушхуэр, абы яхузэфIэмыкIын щымыIэуи къызэрилъытэр къыхигъэщащ. ФIыщIэшхуэ яхуищIащ сурэтыщIхэм цIыхухэр зэрагъэгушхуэ я IэдакъэщIэкIхэм папщIэ, я псэ къабзагъэм щхьэкIэ.
— Гъэлъэгъуэныгъэ нэхъыщхьэхэм ящыщщ, уеблэмэ ипэ дыдэ итыр мыращ хужыпIэ хъунущ мы зэIущIэм, ди лэжьакIуэхэм яхузэфIэкIар къегъэлъагъуэри, — къыхигъэщащ къыкIэлъыкIуэу къэпсэлъапIэр хуит зыхуащIа, Къэбэрдей-Балъкъэрым и СурэтыщIхэм я зэгухьэныгъэм и тхьэмадэ Темыркъан Геннадий. — Гуапэщ нобэ Урысейм ХудожествэхэмкIэ и академием (Москва) адыгэ щIалэ ГъущIапщэ Арсен и скульптурэхэм я гъэлъэгъуэныгъэр къызэрыщызэIуахыр. Абы иджыри зэ наIуэ тщещI ди сурэтыщIхэм я цIэ жыжьэ зэрыщыIуар, я зэфIэкIыр куэдым зэращIэр.
Темыркъаным къыхигъэщащ Сирием щыщ сурэтыщIу ди республикэр пIалъэкIэ псэупIэ зыхуэхъуахэм я лэжьыгъэхэри утыку къызэрырахьар. Урысей Федерацэм и цIыхубэ сурэтыщI Пащты Герман къызэхуэса псоми ехъуэхъуащ, махуэшхуэ куэд зыгъэлъэпIэн, мамырыгъэр зиIэн лъэпкъ дэтхэнэри хъуну зэригуапэри жиIащ. «УФ-м и СурэтыщIхэм я зэгухьэныгъэми ХудожествэхэмкIэ и академиеми хэтхэм я лэжьыгъэхэри мыбы зэрыщагъэлъагъуэм мыхьэнэшхуэ иIэщ, — къыхигъэщащ абы. — Си республикэм и IэпщIэлъапщIэхэм я зэфIэкI слъагъуныр, ахэр утыкушхуэхэм зэрихьэр си нэгу щIэкIыныр сызыгъэин Iуэхущ».
Гъэлъэгъуэныгъэм хэтщ, псалъэм папщIэ, Ермолаевэ Аннэ, Балъкъыз-Хьэжы ФатIимэт, ДыщэкI Мурат, Джанкишиев Ибрэхьим, Гуданаев Борис, Аккизов Чэрим, Пащты Герман, Избашев Мурат, Пак Галинэ, Гапола-ев Николай, Мамоновэ Светланэ, Тхьэзэплъыж Руслан, Аккизовэ Имарэ, Мэзло Руслан сымэ, нэгъуэщIхэми я лэжьыгъэхэр — сурэтхэр, графикэ IэрыкIхэр, пхъэм къыхэщIыкIа хьэпшыпхэр, арджэнхэр, дыжьын бгырыпххэр, Iэлъынхэр, пщэхъухэр, тепщэчхэр, Iэмал зэхуэмыдэхэмкIэ щIа скульптурэхэр, нэгъуэщI Iэджи.
ЖыпIэнурамэ, зи гукъыдэжыр къэзыIэтыну, ди сурэтыщIхэм я зэфIэкIым иджыри зэ зыщызыгъэгъуэзэну хуейхэм СурэтыщI гъуазджэхэмкIэ музейм и бжэр яхузэIухащ.
ИСТЭПАН Залинэ.
Сурэтыр Къарей Элинэ трихащ.
